Vitorie Mutilade

Cui tratâts di pâs dopo la Prime Vuere Mondiâl a passarin sot de Italie il Trentin, il Sud Tirol, il Friûl di là dal clap, Triest e la Istrie. 

Lis tratativis a forin une vore dificoltosis pe Italie par vie che il president american Wilson nol ricognosseve il pat segret di Londre che al jere stât fat des potencis europeanis par fâ jentrâ in vuere ancje la Italie e che i prometeve la anession de Dalmazie.

La Italie e domandave in plui la citât di Flum dulà che e jere une presince maioritarie di talians (in Dalmazie a jerin invezit in minorance ecet la citât di Zare, Sebenic e cualchi isule).

Cuintri lis pretesis de Italie al jere il gnûf Ream di Jugoslavie, un stât cun diviersis etniis che al jere stât volût par stabilizâ i Balcans. Lis altris potencis che a vevin vint la vuere lu sostignirin cuintri lis pretesis talianis.

Il malcontent te opinion publiche taliane al fo grant e la propagande nazionaliste taliane e fevelâ di vitorie mutilade.

categorie:storie taliane